தமக்கு மக்கள் மத்தியில் அதரவு இருப்பதாக இந்த மிதவாதிகள் சொல்லி வருவது தவறு. சர்வதேசத்தைக் கொண்டு வந்து இறக்கப் போகிறோம் என்ற பிரச்சாரத்தை வைத்துத்தான் கூட்டமைப்பு வாக்கு வாங்கி வந்திருக்கிறது. இன்றும் அவர்களுக்கு புலம்பெயர் மக்கள் மேல் பயமிருக்கிறது. இன்றும் அவர்கள் தாம் புலிகளுக்கு அடுத்த தமிழர் பிரதிநிதி என்ற அடிப்படையில்தான் பிரச்சாரம் செய்து வருகிறார்கள். கூட்டமைப்புக்கு வாக்களிப்பதைவிட மக்களுக்கு தமது எதிர்ப்பைக் காட்ட வேறு வழியில்லை. இலங்கை அரசுக்கு எதிரான எதிர்ப்பின் வாக்குகள் மூலம்தான் கூட்டமைப்பு அதிகாரம் திரண்டுள்ளது. கூட்டமைப்பின் கொள்கைகளை ஆய்வுசெய்து அவர்களின் வலதுசாரிய சரிவுக்கு உடன்பட்டு தெளிவுடன் விழுந்த வாக்குகளாக கூட்டமைப்புக்கு விழுந்த வாக்குகளைப் பார்ப்பது தவறு. ஒன்றுபட்ட எதிர்ப்பு என்பது தமிழ் மக்கள் மத்தியில் இன்றும் ஓங்கியிருக்கும் கருத்தாக இருப்பதால்தான் இதுவரை தப்பி வந்திருக்கிறது கூட்டமைப்பு. இந்த எதிர்ப்பை பாவித்து அதிகாரத்தை சுவாசிக்கும் கூட்டமைப்பு எதிர்ப்பை மழுங்கடிப்பதற்கான எல்லா வேலைகளையும் செய்து வருகிறது. தாம் கண்டு பிடிக்கப்பட்டு விட முதல் போராட்ட அரசியலை மிதவாத அரசியலாக மாற்றிவிட வேண்டும் என்பதில் அவர்கள் முனைப்போடிருக்கிறார்கள். ஐ.நா அறிக்கைக்கு பிறகு சுமந்திரன் கலந்துகொண்ட லண்டன் கூட்டத்துக்குப் போனவர்களுக்கு இதை புரிந்துகொள்ள முடியும். இந்த அறிக்கை போல் திறமான அறிக்கையை நாம் பெற்றுவிட முடியாது என சுமந்திரன் ஒரு போடு போட்டார். அமெரிக்காவுக்கு நன்றி சொல்ல வேண்டும் என்றார் இன்னுமொரு கூட்டமைப்பாளர். ரோட்டுவழிய கொடிய எரிச்சுப்போட்டு பிறகேன் ஐ.நா வுக்கு வாறிங்க என மற்றுமொருவர் “ஆழமான” கேள்வியைக் கேட்டார். நாடுகளின் கொடிகளை எரித்து அசிங்கமான போராட்டத்தைச் செய்யாதீர்கள் – மூளையை வளர்த்துக்கொள்ளுங்கள் என்ற அறிவுரையும் வழங்கப்பட்டது. உங்கள் விமர்சனங்களால் மற்ற நாடுகளை எங்களுக்கு எதிராகத் திருப்பி விடாதீர்கள் என்ற மோட்டுத்தனமான எச்சரிக்கையும் விடப்பட்டது. போராட்டம் பற்றிப் பேசும் திருமுருகன் காந்தி போன்றவர்கள் கடுமையான வார்த்தைகளால் திட்டப்பட்டார்கள். அதிகாரத்தின் மொழியில் அவர்கள் பேசினார்கள். இதுவரை காலமும் அதிகார சக்திகள் தமிழ் பேசும் மக்களுக்கு “படிப்பிக்க” விரும்பியவைகளை தற்போது சுமந்திரனின் மற்றும் ஏனைய மிதவாதிகளின் வாய்கள் தமிழில் படிப்பிப்பதை பார்க்கக்கூடியதாக இருந்தது. மேற்கின் முகவர்களாக அவர்கள் உருமாறிவிட்டது தெரிந்தது.